**Cupa cu venin**

*Necorupb*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se rup tăcerile la margine de gânduri

părerile de rău din umbre se desprind

ajung izvoarele în albia din prunduri

când dorurile vin peste uitări doinind.

Iar pacea clipelor rămase fără ceasuri

se scurge-n liniştea decorului umbrit

de teii care dorm în vechile popasuri

la margine de râu, sub malul de granit.

Din Carul Mare duhul rătăcit al nopţii

adună umbrele din codrii de stejar

când trec ursitele pe marginile sorţii

să caute destine-n domul de cleştar.

Tăcut privesc spre ele cu îngrijorare

de temă că-mi vor hărăzi un alt destin

dar tu râzând ajungi-naintea lor călare

să îmi aduci o cupă plină cu venin.